CDXLV.  Monasterii S. Maximini Trevirensis tutelam suscipit possessionesque confirmat.   (Anno 1140, Maii 6.) [HONTHEIM,  Hist. Trevir. diplom.,  I, 543.]
INNOCENTIUS episcopus, servus servorum Dei, dilecto filio SIGERO abbati monasterii S. Maximini, quod in suburbio Trevirensi situm est, ejusque successoribus regulariter substituendis.
Incomprehensibilis et ineffabilis divinae miseratio potestatis nos hac providentiae ratione in apostolicae sedis administratione constituit, ut paternam de omnibus Ecclesiis sollicitudinem gerere studeamus. Siquidem sancta Romana Ecclesia, quae a Deo sibi concessum omnium Ecclesiarum retinet principatum, tanquam diligens et mater singulis, ut debet, Ecclesiis instanti vigilantia providere. Ad ipsam enim, quasi ad caput, et matrem, ab omnibus est concurrendum, ut ejus visceribus nutriantur, auctoritate defendantur, et a suis oppressionibus releventur. Condecet igitur ut ecclesiae et venerabilia loca, maxime quae ad speciale jus et singularem proprietatem sanctae Ecclesiae spectant, specialioris praerogativae sortiantur honorem, et apostolicae auctoritatis munimine roborentur. Quamobrem, dilecte in Domino fili, Sigere abbas, tuis ac tuorum fratrum justis postulationibus clementius inclinati, ad instar praedecessorum nostrorum, sanctae recordationis Gregorii, Agapiti, Joannis; item Joannis, et Leonis noni, Romanorum pontificum, beati Maximini monasterium, cui auctore Domino praesides, sub apostolicae sedis tutela et protectione suscipimus, et praesenti privilegio communimus. Statuimus enim ut quascunque possessiones, quaecunque bona in ecclesiis, villis, terris, cultis vel incultis, seu aliis rebus eidem monasterio inpraesentiarum juste et legitime possidet, aut in futurum concessione pontificum, liberalitate regum, imperatorum vel principum, oblatione fidelium, seu aliis justis modis, Deo propitio, poterit adipisci, tibi tuisque successoribus, ac fratribus inibi Domino pro tempore famulantibus, firma in perpetuum et illibata consistant. In quibus haec propriis duximus imprimenda vocabulis: in archiepiscopatu Trevirensi villas cum ecclesiis Bescha, Willera, Drudelinga, Murmiringa, Mamhra, Daleheim, Frisinga, Tavena, Berga cum appendiciis suis, Emmelde, Luttrestharra, Billicha, Marchidictum cum appendiciis suis, Oldinga, Schitelinga, Mudeuurt, Mersche, Liniche cum pertinentiis suis, Everlinga, Voela, Ham cum appendiciis suis in pago Bidgowe, Ratersdorff, Buchstat, Frankingun, Ebbena, Metzrich, Stedeheim, Enselinga, Simonisvilla, Meisbreth, Kenne, Insula, Lonquich, Vallis cum appendiciis suis, Riola, Lorche, Poliche, Decima cum appendiciis suis, Martinivilla, Bumaga cum pertinentiis suis, Budelbach, Lovena, Rivenacha, Gunderhausen cum appendiciis suis, Prichena cum pertinentiis suis, ecclesiam de Talefangh, ecclesiam de Remiche, ecclesiam de Wimerskirche, ecclesiam de Lunesdorff, ecclesiam de Cumiciaco, ecclesiam de Steinsele, ecclesiam de Schoneberga, ecclesiam de Betresdorff; in archiepiscopatu Moguntino ecclesiam Sancti Christophori cum domibus, et areolis in ipsa civitate, ecclesiam de Wyldenstein, ecclesiam de Gozoluesheim, ecclesiam de Albucha, ecclesiam de Winheim, ecclesiam de Flancheim, ecclesiam de Husun. Item villas cum Suapeheim, Evernesheim, Briccenheim, Buckenheim, Esenheim, Apula cum suis appendiciis, Scheringesfeld, Mammeldal, Siemera; in archiepiscopatu Coloniensi, Oxesheim cum ecclesia, Leccenic cum ecclesia, Buddelar, et Barwillere cum ecclesia et appendiciis suis; in episcopatu Leodiensi Aselbrunna cum ecclesia, Curmeringa, Fractura; in episcopatu Metensi, in ipsa civitate domos cum areolis, vineis et agris; ecclesiam de Theodonisvilla cum quinque mansis, Wilre cum ecclesia, ecclesiam de Lutzelkirche, Bisanga cum ecclesia et suis pertinentiis, Wirtzkircha cum ecclesia, Tincheris, Vriulcurt, Vkenishem; piscationem quoque Roveri fluvii, et vennam in eo constructam vobis nihilominus confirmamus. Ecclesias insuper, et alias possessiones ad praefatam abbatiam pertinentes cum decimis et dotibus suis, et cunctas salicas decimationes, quas in usus hospitum, pauperum et peregrinorum felicis memoriae praedecessor noster Leo papa vestro monasterio habendas concessit, vobis nihilominus confirmamus. Libertatem etiam a Romanis pontificibus, et religiosis regibus, sive imperatoribus monasterio vestro collatam, inviolatam servari decernimus, ut videlicet idem locus nulli unquam sedi vel Ecclesiae subdatur, sed sub sanctae Romanae Ecclesiae jure et patrocinio, et imperatorum mundiburdio seu tuitione consistens, ea libertate et immunitate fruatur quam idem monasterium a Romanis pontificibus et imperatoribus noscitur habuisse. Nulla etiam cujuslibet dignitatis persona, nisi a te vel tuo quolibet successore invitata, infra praefatum monasterium quidquam pro suo libitu audeat ordinare vel ausu temerario exercere. Obeunte vero te ejusdem loci abbate, vel tuorum quolibet successorum, nullus inibi qualibet subreptionis astutia seu violentia praeponatur, nisi quem fratres communi assensu, seu pars consilii sanioris, secundum Dei timorem et beati Benedicti Regulam, praeviderint eligendum. Sane sepulturam ipsius loci liberam esse concedimus, ut eorum, qui se illic sepeliri deliberaverint devotioni nullus obsistat. Decernimus ergo ut nulli unquam ecclesiasticae saecularive personae liceat praefatum vestrum monasterium temere perturbare, aut ejus possessiones auferre, vel ablatas retinere, minuere, sive quibuslibet fatigare molestiis, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur in posterum ecclesiastica saecularisve persona, hanc nostrae constitutionis paginam sciens, contra eam venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimis corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud supremum judicem praemia aeternae pacis inveniant. Amen, amen, amen. Ego Innocentius Catholicae Ecclesiae episcopus. Ego Anselmus presbyter cardinalis tituli S. Laurentii in Lucina. Ego Chrisogonus presbyter card. tit. S. Praxedis. Ego Ivo card. presbyter S. Laurentii in Damaso. Ego G. G. card. presbyter tit. Sancti Calixti. Ego Ribaldus presbyter card. tit. S. Anastasiae. Ego Wido presbyter card. tit. S. Chrisogoni. Ego Presbiter tit. Pastoris cardinalis presbyter. Ego Goizo presbyter card. tit. S. Caeciliae. Ego Conradus Sabiniensis episcopus. Ego Theodevinus Sanctae Rufinae episcopus. Ego Alberius Albanensis episcopus. Ego Gregorius diaconus card. Sanctorum Sergii et Bacchi. Ego Albericus Ostiensis episcopus. Ego Otto diaconus card. S. Georgii ad Velum Aureum. Ego Vasallus diaconus card. S. Eustachii juxta templum Agrippae. Ego Hubaldus diaconus card. S. Mariae in Via Lata. Ego Octavianus diaconus card. S. Nicolai in Carcere. Ego Guido sanctae Romanae Ecclesiae diaconus cardinalis. Datum Laterani per manum Almerici, sanctae Romanae Ecclesiae diaconi, cardinalis et cancellarii, secundo Nonas Maii, indictione tertia, anno Incarnationis Dominicae 1140, pontificatus vero domini Innocentii secundi papae anno undecimo, etc..
(cui Deo auctore servimus) (nisi forte
excommunicati sint)